Diari Oficial de la Generalitat Valenciana


Sumari del DOGV 9100, del 04-06-2021 (2021/6197)

RESOLUCIÓ d'1 de juny de 2020, del Consell d'Administració de l'Autoritat de Transport Metropolità de València, per la qual s'estableixen les tarifes quilomètriques màximes revisades, el mínim de percepció de les concessions de servei públic de transport regular de viatgers per carretera de l'àrea metropolitana de València i les tarifes aplicables als usuaris i les usuàries.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9100

Data del DOGV
:   04-06-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/6197


Data del document
:   01-06-2021

Organisme emissor
:   Autoritat de Transport Metropolità de València

Tipus de document
:   Resolució

Anàlisi jurídica

 Descriptors 

:   * fixació de preus
    * llista de preus
    * legislació
    * publicitat de les tarifes

RESOLUCIÓ d'1 de juny de 2020, del Consell d'Administració de l'Autoritat de Transport Metropolità de València, per la qual s'estableixen les tarifes quilomètriques màximes revisades, el mínim de percepció de les concessions de servei públic de transport regular de viatgers per carretera de l'àrea metropolitana de València i les tarifes aplicables als usuaris i les usuàries. [2021/6197]  
  
L'Estatut d'Autonomia de la Comunitat Valenciana, aprovat per la Llei orgànica 5/1982 d'1 de juliol, modificada per la Llei orgànica 1/2006, de 10 d'abril, atribueix a la Generalitat, en l'article 49.15, la competència exclusiva en matèria de transport terrestre dins de la Comunitat Valenciana.  
Per altra banda, la Llei 6/2011, d'1 d'abril, de la Generalitat, de mobilitat de la Comunitat Valenciana, en l'article 39.1, encarrega a l'Administració la fixació de tarifes màximes aplicades als títols de transport propis dels operadors de serveis públics de la seua competència, i en l'article 39.3 contempla la revisió de les tarifes per l'autoritat del transport d'acord amb l'evolució dels costos i de les circumstàncies de la demanda.  
Per l'article 90.1 de la Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, es crea l'Autoritat de Transport Metropolità de València (d'ara endavant, ATMV) com a organisme autònom de la Generalitat, adscrit a la conselleria competent en matèria de transport, a fi d'exercir, en l'àmbit territorial de l'organisme, les competències en matèria de transport públic regular de viatgers de la Generalitat i les dels municipis que hi deleguen les seues competències en matèria de transport públic, i s'hi atribueixen, entre d'altres, les funcions de disseny i aprovació del règim tarifari i les relatives a informació a l'usuari, publicitat i qualitat dels serveis, en virtut dels apartats 5.e i 5.h de l'article 90 d'aquesta llei.  
  
L'article 2.e del Decret 81/2017, de 23 de juny, del Consell, pel qual s'aprova el Reglament de l'Autoritat de Transport Metropolità de València, indica que una de les funcions de l'ATMV és la relativa al disseny, l'aprovació i la gestió del règim tarifari dels serveis de transport de la seua competència. Al seu torn segons l'article 8.1.c del mateix text correspon al Consell d'Administració aprovar el règim tarifari dels serveis de transport públic regular de viatgers.  
  
ATMV va assumir la mencionada competència relativa al disseny, l'aprovació i la gestió del règim tarifari dels serveis de transport de la seua competència amb data d'efectes d'1 de gener de 2019, mitjançant un acord del seu consell d'administració de 23 d'octubre de 2018, i va aprovar la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'estableixen les tarifes quilomètriques màximes revisades i el mínim de percepció de les concessions de servei públic de transport regular de viatgers i viatgeres per carretera de l'àrea metropolitana de València.  
D'acord amb l'article 19.5 de la Llei 16/1987, de 30 de juliol, d'ordenació dels transports terrestres, l'Administració té l'obligació de procedir a una revisió de caràcter general de les tarifes dels serveis públics regulars interurbans permanents d'ús general de transport de viatgers per carretera en règim de concessió dins del segon trimestre de cada any. No obstant això, l'article esmentat no és aplicable en les concessions competència de l'ATMV atés que al gener i febrer de 2021 es van signar contractes d'adjudicació directa com a mesura d'emergència i, per tant, no han passat dos anys des de la formalització, requisit exigit per l'article 103 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014 per a tindre dret a la revisió de preus.  
  
  
A la vista de tot això, en la present resolució es mantenen les tarifes màximes i les bonificacions recollides en la Resolució de 24 de març de 2020 i es considera oportú incloure-hi com a annex les tarifes aplicables a l'usuari entre cada origen i destinació amb la finalitat de dotar-les de transparència i publicitat.  
Per tot això, en exercici de la potestat tarifària atribuïda per l'article 90.5.e de la Llei 13/2016, de 29 de desembre, i per l'article 2.e del Decret 81/2017, de 23 de juny, del Consell, amb l'acord previ del Consell d'Administració en la sessió de 25 de maig de 2021, resolc:  
  
Primer. Objecte  
1. Constitueix l'objecte de la present resolució la fixació de les tarifes quilomètriques màximes i de les tarifes aplicables a l'usuari de les concessions de servei públic de transport regular de viatgers per carretera de l'àrea metropolitana de València en les seues diferents modalitats i el mínim de percepció.  
  
Segon. Definicions  
1. La tarifa partícip-empresa o tarifa base és la tarifa quilomètrica que es pren com a referència en les concessions per a determinar l'equilibri econòmic de la concessió corresponent.  
2. La tarifa general, la tarifa majors de 65 anys, la tarifa família nombrosa general i la tarifa família nombrosa especial són el resultat d'aplicar l'increment o els descomptes corresponents a cada col·lectiu sobre la tarifa base, segons els casos, d'acord amb els següents criteris:  
  
Tarifa majors de 65 anys: d'aplicació al col·lectiu de persones majors de 65 anys amb un descompte del 30 % respecte de la tarifa base.  
Tarifa família nombrosa general: d'aplicació al col·lectiu de família nombrosa de categoria general amb un descompte del 20 % respecte de la tarifa base.  
Tarifa família nombrosa especial: d'aplicació al col·lectiu de família nombrosa de categoria especial amb un descompte del 50 % respecte de la tarifa base.  
Tarifa general: d'aplicació a tots els viatgers no inclosos en els col·lectius anteriors amb un increment del 5,29 % respecte de la tarifa base.  
  
3. La tarifa aplicable a l'usuari general en bitllet senzill, la tarifa aplicable a usuaris majors de 65 anys en bitllet senzill, la tarifa aplicable a usuaris de família nombrosa general en bitllet senzill i la tarifa aplicable a usuaris de família nombrosa especial en bitllet senzill són l'import que l'usuari abona de manera efectiva al concessionari pel bitllet senzill que corresponga, la quantia del qual es fixa, per norma general, mitjançant la multiplicació dels quilòmetres del trajecte a realitzar per les respectives tarifes establides en el punt 2 del present apartat, més el cànon d'estació d'autobusos, en el cas que hi siga aplicable, més l'IVA corresponent.  
4. El mínim de percepció és l'import que percep el concessionari per cada trajecte realitzat per l'usuari, el qual es garanteix únicament quan la tarifa aplicable a l'usuari en bitllet senzill siga inferior al mínim de percepció corresponent.  
  
Tercer. Import de les tarifes  
1. L'import de les diferents tarifes contemplades en l'apartat segon de la present resolució és el que figura en l'annex I de la present resolució. Les tarifes base es mantenen respecte a les publicades en la Resolució de 24 de març de 2020, del consell d'administració de l'Autoritat de Transport Metropolità de València, per la qual s'estableixen les tarifes quilomètriques màximes revisades i el mínim de percepció de les concessions de servei públic de transport regular de viatgers i viatgeres per carretera de l'àrea metropolitana de València, ja que no han transcorregut dos anys des de la formalització dels nous contractes d'adjudicació directa, requisit establit per l'article 103 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, per a tindre dret a la revisió de preus.  
  
2. L'import de les diferents tarifes del bitllet senzill aplicables als usuaris segons origen i destinació és el que es recull en l'annex II de la present resolució.  
  
Quart. Mínim de percepció per a trajectes realitzats fora de l'Àrea Metropolitana  
El mínim de percepció, IVA inclòs, per a trajectes realitzats fora de l'Àrea Metropolitana de València, es fixa en 1,35 euros per a la tarifa aplicable a l'usuari general en bitllet senzill. Aquest mínim tindrà una bonificació del 30 % per a les persones majors de 65 anys, i queda establit en 0,95 euros per a aquest col·lectiu. A aquest efecte bastarà la presentació per l'interessat del seu document nacional d'identitat. Igualment, els membres de famílies nombroses tindran una reducció del vint o del 50 % segons la categoria (general o especial, respectivament), prèvia presentació del títol de família nombrosa, i quedaran establits els seus mínims de percepció en 1,10 euros per a les de categoria general i 0,70 euros per a les de categoria especial.  
  
  
Cinqué. Mínim de percepció per a trajectes realitzats dins de l'àrea metropolitana  
El mínim de percepció, IVA inclòs, per a trajectes realitzats dins de l'àrea metropolitana de València, es fixa en 1,45 euros per a la tarifa aplicable a l'usuari general en bitllet senzill. Aquest mínim tindrà una bonificació del 30 % per a les persones majors de 65 anys, i queda establit en 1,00 euros per a aquest col·lectiu. A aquest efecte bastarà la presentació per l'interessat del seu document nacional d'identitat. Igualment, els membres de famílies nombroses tindran una reducció del 20 % o del 50 %, segons la categoria (general o especial, respectivament), prèvia presentació del títol de família nombrosa, i quedaran establits els seus mínims de percepció en 1,15 euros per a les de categoria general i 0,75 euros per a les de categoria especial.  
  
  
Sisé. Descomptes sobre la tarifa aplicable en bitllet senzill a joves i universitaris en determinades línies  
S'aplicarà el descompte que establisca el conveni de l'IVAJ amb els operadors vigents en cada moment i que en l'actualitat és d'un 15 % de descompte sobre el bitllet senzill, a joves entre 14 i 30 anys, tots dos inclusivament, per a aquells que presenten el corresponent Carnet Jove en vigor juntament amb el seu DNI, permís de conduir, passaport o targeta de residència a Espanya.  
Així mateix, s'aplicaran descomptes a universitaris en les línies d'aquells operadors que reben subvencions al transport universitari per part de la Conselleria d'Innovació, Universitats, Ciència i Societat Digital.  
  
Seté. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
Huité. Pèrdua d'efectes  
Queda sense efecte el que es disposa en la Resolució de 24 de març de 2020, del Consell d'Administració de l'Autoritat de Transport Metropolità de València, per la qual s'estableixen les tarifes quilomètriques màximes revisades i el mínim de percepció de les concessions de servei públic de transport regular de viatgers i viatgeres per carretera de l'àrea metropolitana de València.  
Contra la present resolució, que exhaureix la via administrativa, podrà interposar-se un recurs potestatiu de reposició davant el Consell d'Administració de l'ATMV en el termini d'un mes a comptar des de l'endemà de la publicació, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini, únicament podrà interposar-s'hi un recurs contenciós administratiu, regulat en la Llei 29/1998, de 13 de juliol, reguladora de la jurisdicció contenciosa administrativa, sense perjudici, si escau, de si és possible el recurs extraordinari de revisió d'acord amb el que estableixen els articles 125 i 126 de la Llei 39/2015, d'1 d'octubre, del procediment administratiu comú de les administracions públiques.  
  
  
València, 1 de juny de 2021.- El president del Consell d'Administració de l'Autoritat de Transport Metropolità de València: Arcadi España Garcia.